钦定古今图书集成/明伦汇编/氏族典/第017卷 > 顾炎武日知录 > 《卿不书族》
## 钦定古今图书集成/明伦汇编/氏族典/第017卷 > 顾炎武日知录 > 《卿不书族》

《春秋》之文不书族者有二义：“无骇卒、挟卒、柔会宋公、
陈侯、蔡叔盟于折溺。”会齐师伐卫，未赐氏也。“遂以夫
人妇姜至自齐。”“归父还自晋，至笙，遂奔齐。”“侨如以夫
人妇姜氏至自齐”，“豹及诸侯之大夫盟于宋”，“意如至
自晋”，“婼至自晋”，一事再见，因上文而略其辞也。

《公羊宣公元年传》：“遂何以不称公子？一事而再见者，卒名也。”〈注：〉卒，竟也。竟但举名者省文，如后人作史一条之中，再见者，不复书姓。《左氏》不得其解，于溺“会齐师伐卫”，则曰“疾之”，于归父还自晋，则曰“善之”，岂有疾之而去族，善之而又去族者乎？

《春秋》隐、桓之时，卿大夫赐氏者尚少，故无骇卒而羽
父为之请族。如挟、如柔、如溺，皆未有氏族者也。

《穀梁传》“不爵大夫” 之说近之，而未得其实。

庄、闵以下，则不复见于《经》，其时无不赐氏者矣。